Potonyecz Fanni

**KÖLTÖZŐ MADARAK**

egyfelvonásos

JANKA

JENŐ

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

JANKA Miért van az, hogy mire ideérek elfelejtem, hogy miért indultam.

JENŐ Még nem vagyok készen! Ne nézz ide.

*Jenő a születésnapi meglepetést készíti elő. Köhög egyet. Hirtelen megállnak mind ketten.*

JENŐ Csak a por.

JANKA Pedig olyan fontos volt. Mit is akarhattam?

JENŐ Hányasra csavartad a fűtést?

JANKA Mit is? *(magának)*

JENŐ A fűtést. Most nem hibázhatunk. Inkább lecsavarom egy kicsit.

JANKA Gondolkozz! (*magának)*

JENŐ Jól van, ahogy szeretnéd, ma te vagy az ünnepelt. Mindent kiterveltem Janka!

JANKA A határidő naplóm. De régen láttam! *Kezébe veszi és lapozgatja.*

JENŐ El fogsz alélni, ájulni, kábulni. Magamon is meglepődtem, hogy nem árultam el korábban, de most már egészen megőrülök, hogy végre elmondhassam…

JANKA Nincs semmi. Semmi! Az isten verje meg. *Hisztérikusan kezdi tépni a lapokat.*

JENŐ Mit csinálsz?

JANKA Úgy is mindjárt vége. Semmi értelme az egésznek. Eljönnek majd értünk is. Megáll a kocsi, jön a sziréna. Zsugorodnak a falak Jenő. Kezdődik.

*Jenő kiveszi a kezéből a füzetet. Dalolva próbálja megnyugtatni.*

*Jenő énekel: Janka a bővös sárkány, semmitől se fél. Álom ország tengerpartján játékok közt él, volt egy játszó társa, úgy hívták, hogy Jenő, szép szerelme madártollat hozott neki.*

*Janka megnyugszik.*

JANKA Rács ország.

JENŐ Nincs itt sehol egyetlenegy árva darab rács sem. Látod?

JANKA Rács nincs, fal annál több.

JENŐ Az otthonunk nem börtön.

JANKA Úgy fogjuk végezni, mint Nana.

JENŐ Mire gondolsz?

JANKA Nana az öregek otthonában. Felhúzták köré az ágyrácsot és tudod mibe halt bele? Kiszáradás. Ott volt egész nap az ágyban a köré húzott rácsok között, kiszolgáltatottan és nem adtak neki inni. Elfelejtették. Ilyen egyszerű.

JENŐ Mi figyelünk egymásra és ők is figyelnek ránk.

JANKA Bár ne tennék. De legalább a katonából egyre kevesebbet látni.

JENŐ Lehet, hogy vége és nemsokára kirepülünk.

JANKA Lehet, hogy nem is volt járvány. Olyan, mint a holdra szállás. Csak azért akarják, hogy itthon legyünk, mert addig ők dőzsölhetnek a luxusszállodákban, parádézhatnak az utcán, katonai kísérleteket végezhetnek.

JENŐ Vagy azért csinálják, hogy ne szembesüljünk vele, hogy a Föld már rég a földönkívülieké.

JANKA Elfoglalták a Parlamentet és ők irányítják az országot.

JENŐ Mindenütt ott vannak, csak nem látjuk őket. De ha megszilárdult a hatalmuk, vége a karanténnak.

JANKA Nem vadállatok, nem ölnek meg. Annyi a dolguk, hogy megvárják, amíg az emberek az otthonokba csendesen elpusztulnak, mindenkitől messze, észrevétlenül. Mint ahogy a csiga beleszárad a házába.

JENŐ Lehet, hogy Isten jött le a Földre.

JANKA Elég rosszul időzített.

JENŐ Már itt van, csak még elintéz néhány dolgot, mielőtt megláthatjuk.

JANKA Például mit?

JENŐ Például kicseréli az elemeket a madarakban.

*nevetnek*

JANKA Hallottad a szirénákat?

JENŐ Hallottam.

JANKA Ma kettő volt. Ezzel összesen 156 a hónapban.

JENŐ Nem kellene számolnod.

JANKA Nincs is ennyi ház már a kerületben. Kiért jönnek még mindig?

JENŐ Remélem, nem a Zoltánért.

JANKA Már csak három lakott ház van a kerületben.

JENŐ Kár lenne érte.

JANKA Miért félted ennyire?

JENŐ A barátom.

JANKA Hogyan lenne, hogyha nem is találkoztok?

JENŐ Attól még az. Mindig integetünk egymásnak. Együtt zenélünk. Mármint az ablakból. Szigorúan.

JANKA Ti együtt zenéltek?

JENŐ Olyasmi, messziről. Na készen állsz a meglepetésre?

*Jenő készíti az ajándékot, hátrál a bőröndök felé, amiket meglát Janka.*

JANKA Mik ezek a bőröndök?

*Jenő mosolyog*

JANKA Ez nagyon rossz vicc! Hogy lehetsz ilyen?! Még hogy bőröndök, amikor a küszöböt sem láttam egy éve! Tessék, eltereled a figyelmem Istennel és a madaraival erre...

JENŐ Van egy tervem.

JANKA Hát persze! Igen! Terv. Gyűlölöm ezt a szót. Nekem voltak terveim, de minek? El kell felejteni. Ezt szépen vidd vissza, ne játssz velem! Az embernek nem lehet terve, hogyha nincsen jövője. Ezt nem azért mondom Jenő, hogy sajnálj. Engem nem kell sajnálni.

JENŐ Ez csak átmeneti Janka.

JANKA Egy év neked átmeneti?! Átmeneti volt az első napokban. Az első hetekben, talán. Akkor még mondhatták, hogy maradjon mindenki otthon, nyugalom ez csak átmeneti, mint az oroszoknál. Csak átmenetileg állomásoznak a katonák az országban. Ezt elmondták minden egyes nap. De Jenő meddig lehet valami átmeneti?

JENŐ Miért csinálsz úgy, mintha ennyire elviselhetetlen lenne velem?

JANKA Nem csinálok úgy!

JENŐ Állandóan csak panaszkodsz vagy unatkozol. Az unalom öl és te haldokolsz.

JANKA Én nem szoktam panaszkodni.

JENŐ De. Ma ünnepelhetnénk. Kirittyentettem a házat, de te.. a te bajod, hogy nem tudsz mit kezdeni magaddal. Én egyébként remekül el vagyok itt a mi kis világunkban, saját birodalmunkban, ahol kettesben lehetünk, ahol mindenre van időm, ahol azt csinálok, amit szeretnék. Magam miatt nem törném magam. De te...te… Csak az unalmas emberek tudnak unatkozni.

JANKA Én kifejezetten nem vagyok unalmas! De a kibaszott világ végében élünk.

*Csönd*

JANKA Vagy az vagyok Jenő?

JENŐ Nem, nem vagy az.

*Sziréna a távolból egyre közelít*. *Janka odafut az ablakhoz.*

JANKA Három. Milyen sok van ma.

JENŐ Remélem, hogy nem a...

JANKA Nem! Elhajtott mellettük. Biztos vagy benne, hogy élnek még egyáltalán?

JENŐ (*csönd)* A függöny.

JANKA Lehettek a hullaszállítók is.

JENŐ Nem, nem azok voltak. Akkor 157. A kerületben már csak ők vannak és mi. Ennyien maradtunk.

J*anka megrántja a vállát*

JANKA Olyan mindegy.

JENŐ Mindjárt vége lesz Janka.

JANKA Jesszusom! Ugye nem? Mondd, hogy nem!

JENŐ Nem.

JANKA Tényleg nem?

JENŐ Vagy igen?

JANKA Jenő!

JENŐ A nagy ijedségre, hozom akkor a meglepetést.

JANKA Meghívtad a barátaimat?

*nevetnek*

JENŐ De valakit azért mégiscsak meghívtam. Díszvendég.

JANKA Micsoda?

JENŐ Ha minden igaz, mindjárt itt lesz.

JANKA De Jenő, három az már tömeg.

JENŐ Néha a kettő is az.

JANKA Ne viccelj, mégis ki jönne el?

JENŐ Előbb az ajándék. Boldog születésnapot egyetlenem! Tessék!

*Jenő odaad egy papírt Jankának, aki hangosan elkezdi felolvasni.*

JANKA „Magyarország kormánya pályázatot hirdet.”

JANKA Várj ez nem az.

JENŐ De de, olvasd csak tovább.

JANKA *(olvas)*„Magyarország kormánya ebben a vészterhes átmeneti állapotban pályázatot hirdet 100 fő, azaz 50 pár részére az életmentő vakcina megigénylésére.” Életmentő vakcina?

JENŐ Igen, igen!

JANKA „A pályázat célja, 100 fő magyarországi adóazonosítóval rendelkező természetes fehér személy számára az életmentő vakcina biztosítása. A pályázat kritériumai: Afelhívásra egy pályázó csak egy pályázatot nyújthat be. „

JENŐ Pipa.

JANKA „Csak a pályázat leadása előtt házasságot kötött, heteroszexuális párok jelentkezését tekintjük érvényesnek.”

JENŐ Pipa

JANKA „A pályázatra olyan párok jelentkezését várjuk, akik a vakcina beadásáig betöltötték a 20. életévüket, de még nincsenek 35.”

JENŐ Pipa.

JANKA „Nem nyújthat be pályázatot:”

JENŐ Ez már nem érdekes.

JANKA Már hogyne lenne. „Nem nyújthat be pályázatot: Akik örökölt betegségben szenvednek, vagy a felmenőik között volt krónikus beteg.”

JENŐ Pipa. (Ki akarja venni a kezéből a papírt)

JANKA „Valamint, ha a meddőség jelen mutatkozik a pár valamelyik tagjánál.”

JENŐ Pipa.

JANKA Dehogy pipa.

JENŐ De pipa.

JANKA Ceci n’est pas une pipe Jenő. Mondom: rohadtul nem pipa.

JENŐ Boldog Születésnapot Egyentlenem!

JANKA Te most komolyan egy selyemkötelet adsz ajándékba? Egy bezárt ajtó. Ez a meglepetésed. Azt látok eleget Jenő. Kicsinálsz.

JENŐ Mi a baj? Nem örülsz?

JANKA Egy délibábnak?

JENŐ Ááh… hogyha a meddőségről szóló icike picike elhanyagolható részecske böködi azt a karcsú oldalad, azzal ne törődj.

JANKA Ne törődjek? Lemaradtam talán a gólya érkezéséről? Vagy neki is csak kijárási tilalom volt eddig?

JENŐ Csak ezért nincs gyerekünk, mert nem szeretnénk. Mert ebben a helyzetben nem lenne etikus.

JANKA Hogy neked milyen etikus spermáid vannak.

JENŐ Nem diagnosztizálták egyikünknél sem.

JANKA Sosem kértük.

JENŐ Ez a lényeg.

JANKA Nem. A lényeg az, hogy egy éve nincs óvszer a lakásban és mi mégis csak ketten vagyunk.

JENŐ Papíron nincs gond.

JANKA A családok vagy bővültek, vagy szétestek, vagy már nem léteznek.

JENŐ Ennyi nem lehet akadály. Már jelentkeztem a pályázatra, sőt el is fogadták a jelentkezésünket!

JANKA Hogy?

JENŐ Igen. Megkaptak minden papírt, amit akartak. Nem mondtam volna neked, hogyha nem lennék biztos a dologban, de Janka komoly esélyünk van rá, hogy nyerjünk.

JANKA Elfogadták?

JENŐ Persze, hogy el. Látták az önéletrajzunkat.

JANKA De lehet ezt?

JENŐ Ha most elrontjuk, akkor e között a négy fal között fogjuk leélni az életünket anélkül, hogy bármit is élnénk. A karantén állandó. Az is marad. Ez lett az új létforma. Ez a pályázat jelenti az egyetlen kiutat.

JANKA Tudom, de...

JENŐ Elhatároztam, hogy elmegyünk. Újrakezdjük. Vagy folytatjuk. A lényeg, hogy megérdemeljük.

JANKA Elmegyünk? Hová?

JENŐ Van egy elkülönített terület, ahová az a 100 ember mehet majd, akik nyernek. Akkor megkapjuk a vakcinát és immunisak leszünk minden vírussal szemben. Nem hihetetlen? Már egy hónapja dolgozok a pályázati anyagunkon, de még mindig nem tudom elhinni mit jelenthet, hogyha megnyerjük.

JANKA Miért csak ennyi?

JENŐ Micsoda?

JANKA Miért csak 50 pár mehet?

JENŐ 50 az új magyar igazság. Nem tudom.

JANKA És, hogy tervezed? Eltelik egy-két év, boldogan éldegélünk, de bennem még mindig nem nő semmiféle új élet. Akkor mi lesz?

JENŐ Nem lesz támogatottságunk.

JANKA Komolyan mi van, ha emiatt mondjuk emigrálnunk kell?

JENŐ Itt nincs migráció. De ha mégis lenne, akkor kitalálnánk valamit. Mondjuk, hogy régóta össze vagyunk veszve. A magyar házasságoknak egyénként sincs jó renoméjük.

JANKA Az egy új világ lesz.

JENŐ Akkor jobbat mondok. Azt mondjuk senkinek semmi köze hozzá!

JANKA De ők Ádámokat és Évákat keresnek. Én pedig nem vagyok Éva!

JENŐ Nem kellene feltétlenül csak szülnöd.

JANKA Végülis, benépesítjük majd paradicsommal az új földet. Remek kis kompótország lesz.

JENŐ Emberek menjenek oda vagy tenyészkancák? Egyben biztos vagyok. Ha az forog kockán, hogy egy új országot kell alapítani, neked köztük kell lenned. Nem elfogultságból mondom!

JANKA Manapság nem kell dönteni, már nem tudom, ki vagyok.

JENŐ Azon vagy, hogy minden múltbelit elfelejts, de magadat nem tudod.

JANKA Kikoptam.

JENŐ Csak bele kell kerülni újra a körforgásba.

JANKA Talán már nem is tudnánk újra együtt élni az emberekkel.

JENŐ Biztosan lesz egy beilleszkedő program, vissza a társadalomba címmel.

JANKA Fenomenális.

JENŐ A természet utat talált magának, újból meg kell küzdenünk vele.

JANKA Vagy magunkat kellene hozzá szoktatni.

JENŐ Reszocializáció Janka. Atyám, iszonyatosan meleg van, mégiscsak lejjebb veszem ezt a termosztátot. Ma nyerünk egy jegyet a Mennyországba!

JANKA Egy pályázat!

JENŐ Ez se rosszabb módszer a sorsolásnál.

JANKA Elmegyünk innen Jenő!

JENŐ Már csak a meglepetés vendéget kell meggyőznünk erről.

JANKA Kit?

JENŐ Egy kirendelt kormánybiztost!

*Sziréna*. *Janka odafut az ablakhoz.*

JANKA Lassít.

JENŐ Megint?

JANKA Bekanyarodik az utcába.

JENŐ Nem lehet.

JANKA A házuk felé megy.

JENŐ Feléjük?

JANKA Megállt.

JENŐ Biztos ez?

JANKA Itt történik a szemem előtt.

JENŐ Akkor ennyi.

JANKA Ennyi. 158.

JENŐ Akkor ennyi.

JANKA Ennyi.

JENŐ Vége.

JANKA Mi még nem vesztettünk. Mi még itt vagyunk és kijuthatunk.

JENŐ Nem érted.

JANKA Ne drámázz, nem is ismerted őt.

JENŐ Attól még sajnálhatom az istenit!

JANKA Jól van, ha jól esik. Higgadj le.

JENŐ Éppenséggel nem esik jól. Éppenséggel a lehető legrosszabbul esik.

JANKA De mi a baj?

JENŐ Hogy mi a baj?

JANKA Te ugye nem találkoztál a Zoltánékkal?

JENŐ Már hogy találkoztam volna. Dehogy találkoztam a Zoltánékkal.

JANKA Azzal hátba szúrtál volna Jenő.

JENŐ Ne fossál Janka. Mondtam már kétszer is, hogy nem találkoztam a Zoltánékkal, soha senkivel nem találkozunk. De ha találkoztunk volna, akkor sem biztos, hogy fertőzött volt.

JANKA Most vitte el a sziréna.

JENŐ Akkor valószínűleg fertőzött, de nem biztos.

JANKA Nekünk mindegy, hogyha nem találkoztatok.

JENŐ Nekünk mindegy. Csak integettünk.

JANKA Egy fertőzött kerületi tag. Akiről csak annyit tudtál, hogy ugyan úgy hegedül, mint te.

JENŐ Csak annyit.

*Csöngetnek. Janka odafut az ablakhoz.*

JANKA Ő az?

JENŐ Zoltán?

JANKA Nem…a kormánybiztos.

JENŐ Hány óra? Biztosan ő?

JANKA Nem, Isten elkészült a madarakkal és most végre meglátogat.

JENŐ De most? Hány óra? Még elő sem készültünk.

JANKA Mit mondunk majd? Hogyan kell ezt csinálni?

JENŐ Hát a legjobb lesz, hogyha azt mondjuk, amit hallani akar.

JANKA Biztosan azt, amit hallani akar? Én...

JENŐ Csak azt. Kövess.

*csöngetnek*

JANKA Na beengedhetjük?

JENŐ Be.

JANKA Most?

JENŐ Azonnal.

JANKA De mi van, ha beteg?

JENŐ Ő nem beteg. Ő egy kormánybiztos.

JANKA Meg van még a kulcs, Jenő?

JENŐ Valahol itt kell lennie.

*Jenő kotorászik a kulcs után. Felszáll a por. Jenő köhög.*

JENŐ Csak a por. Csak a por!

JANKA Siess, még elszáll a madárka.

*Kormánybiztos az ajtóban megjelenik. Fertőtlenítési protokoll. Belép.*

KORMÁNYBIZTOS Azért jöttem, mert jelentkeztek az életmentő vakcina pályázatára, igaz ez?

JANKA Csak tudja miért jött.

JENŐ Igaz. Jelentkeztünk.

KORMÁNYBIZTOS A pályázati anyaguk megnyerő volt. Minden kritériumnak megfeleltek. Éljen! Ez a látogatás, mondjuk úgy: rutin vizsgálat. Egy utolsó felmérés annak érdekében, hogy biztosak legyünk benne, tényleg a megfelelő személyek fognak élni ezzel a lehetőséggel. Tudják ez életbevágóan fontos. Itt van a lehetőségük. Éljenek vele.

*Csönd*

JENŐ Máris? Oké. És hogyan?

KORMÁNYBIZTOS Magukra bízom.

JENŐ Mások hogyan csinálták?

JANKA Jenő!

JENŐ Rendben. Hogy miért mi nyerjük meg a pályázatot? Miért éppen mi?

JANKA Nekem volna néhány…

JENŐ (*halkan Jankának)* Csak, amit hallani akar.

JANKA Azért kell nekünk nyerni ezt a pályázatot, mert mi hiszünk az új világban. Hiszünk...a... ne értse félre kedves Kormánybiztosúr, de mi hiszünk a liberalizmusban.

JENŐ Liberalizmus?

JANKA Igen!

JENŐ Gondolkozz Janka.

JANKA Most vagy soha!

JENŐ Pont ezért hagyd abba.

JANKA Egy új társadalomban a legfontosabb, hogy ne kövessük el a múlt hibáit igaz? Éppen ezért fenntartható gazdaságokat fogunk létrehozni, nem pazaroljuk el a természeti erőforrásokat, vagyis a legjobb lenne azokat a leggazdaságosabban felhasználni, de nem kihasználva, mert…

JENŐ Vagyis…! *(szigorú pillantást vet Janka felé.)* Miért mi nyerjünk? A mi válaszunk ettől sokkal egyszerűbb. Én izmos vagyok. Mint azt láthatja. Gyorsan futok. Jól guggolok. Távolra ugrok. Ez itt kérem a legjobb DNS-ekből tevődött össze.

JANKA Egyetértek! Csak egyetlen aprócska hozzáfűzés még az előzőekhez, ha megengedi. A természethez való viszonyulásunkon már régóta változtatni kellett volna és így, hogy most tabula rasa...

JENŐ Tudja, ami a legfontosabb, az az, hogy én 100%-ban magyar vagyok. A szüleim itt készítettek, csupa hazai alapanyagból. A szemem világoskék, ami pedig igazán ritka. Úgy tudom a legritkább.

JANKA Igen igen, de én hiszek abban, hogy a gyűlölet politika nem vezet sehova, olyan világot teremtenénk, ahol nem lenne korrupció és háború, olyan világot, ahol a határok…

JENŐ Mi sosem engedünk be senkit, tudja. Most is annyira bezárkóztunk, hogy a kulcsunkat is alig találtuk meg.

JANKA Jó hagyjuk az eddigieket, viszont azt nagyon remélem, hogy semmilyen egyházi magasabbrendűség nem fog egyeduralkodóként…

JENŐ Mindig elleneztem, hogy elutazzuk. Sosem voltam külföldön. Minek lettem volna? Ha ezeket a falakat látta az ember, akkor mindent látott!

JANKA Egyeduralomról jut eszembe. Szeretném, hogyha nem egy szűk köré lenne majd a döntéshozás az új kisállamban, ahová reméljük mi is csatlakozhatunk ezzel a pályázattal. A legjobb volna a diktatórikus rendszer létrejöttének totális elkerülése, semmi felhatatalma...

JENŐ Óh Janka egy rendkívüli teremtés, olyan az agya akár egy traktor. Bármit legyalul, ami az útjába kerül anélkül, hogy gondolkozna. De ami még ennél is jobb, hogy termékeny. Csak eddig még nem akartunk gyereket. A helyzet miatt, tudja. Nem lett volna etikus. De biztosíthatom, hogy majd akarunk. Sokat. Biztos vagyok benne, hogy a méhe sec perc alatt kitermel egy két gyereket. Talán ikreket. Az nagyszüleim ikrek voltak. Nem az egypetéjű, hanem a horoszkóp. És mi sosem veszekszünk. Vagyis… az lehet, hogy idővel megromlik majd a kapcsolatunk, egy-két év múlva mondjuk, sose lehet tudni, mikor megy tönkre egy házasság, nem? Csak azért mondom, hogy ne érje Önöket váratlanul, hogyha mondjuk keveset fogunk egymással érintkezni, majd egyszer... bizonytalanul hosszú időre. Biztosan a maga házasságában is voltak hullámvölgyek, esetleg már vége is, elillant. Nem ítélkezünk. Mindenki azt csinál, amit szeretne. Mi ezen az elven vagyunk. Liberalizmus.

JANKA Jenő!

JENŐ Csak azt mondom, hogy nem tudhatjuk mi lesz két év múlva.

JANKA Dehogynem tudjuk.

JENŐ A leghalványabb fogalmunk sincs! Az egyik pillanatban a legboldogabb szülinapot ünnepeljük, a másik pillanatban pedig már a pisztoly csövébe bámulunk.

JANKA Milyen pisztolyról kezdesz el diskurálni, éppen most?

JENŐ Csak képletesen Janka.

JANKA Ne aggódjon, mi nem tartunk pisztolyt a lakásban.

JENŐ Lehet, hogy ezt rontottuk el. Minden háztartásba kellene pisztoly.

JANKA Direkt szabotálod a debütálásunk?

JENŐ Én nem szabotálok.

JANKA Hát én?

KORMÁNYBIZTOS Lássuk be. Igen.

JENŐ Nem akartam semmit sem elrontani. Ne haragudj. Bocsássanak meg.

JANKA Nézze el neki. Éppen most vitte el a sziréna az utolsó barátját. Ezért bezavarodott. De szerezhetsz még újakat. Hallod Jenő? Arra koncentrálj, a jövőre.

JENŐ Bocsáss meg Janka.

*Jenő elviharzik.*

JANKA Én igazán nem tudom mi történhetett. Nem tudna kijönni egy másik alkalommal? Adjon nekünk még egy esélyt.

KORMÁNYBIZTOS Eleget láttam.

JANKA Valamihez biztosan. De belőlünk még semmit sem.

KORMÁNYBIZTOS Nekem csak azt kellett megtudnom valóban élnek-e még. Olyan múlandó ma az ember. Sokan beadták a pályázatot, de azt már nem várták meg, hogy elbíráljuk. Önöktől kitűnő anyagot kaptunk. Ez a kis műsor Magától, az elveiről semmi volt ahhoz képest, amiket én a napokban láttam vagy hallottam. Ez nem a világ vége. Tudja milyen kevesen maradtak meg ép eszüknél? Lényeg a lényeg. Biztos szívvel mondhatom, hogy minden információt begyűjtöttem, ami ahhoz kell, hogy én legyek a szerencsés, aki gratulál Önöknek az új életükhöz.

JANKA Hogy mi?

KORMÁNYBIZTOS Gratulálok, bekerültek a nyertes 50 pár közé.

JANKA Ez most komoly?

KORMÁNYBIZTOS Nyertek. Vasárnap érkezik a vakcina. Hétfőn szálltjuk Önöket az új otthonukba. Addig élvezzék ki az utolsó napjaikat. Úgy értem ebben a házban.

JANKA Ezt el sem hiszem. Köszönjük! Köszönjük!

KORMÁNYBIZTOS Igazán szerencsések. Minden további információt megtalálnak a honlapon és ebben a brossurában. Jó böngészést, készülődést. Vigyázzanak egymásra. Nehogy aztán a végén ne legyen kit szállítani az új földre.

*Kormánybiztos el. Janka áll a színpad közepén. A hír hallatán nem tud megmozdulni.*

JANKA Nyertünk Jenő! Elköltözhetünk! Ez a legeslegjobb születésnapi ajándék. Megkapjuk a vakcinát. El sem hiszem! Olyan buta voltam, olyan rettenetesen buta. Pedig, ha jobban belegondolok nem is volt rossz itt. Egész kibírható. Még hiányozni is fog azt hiszem ez a kis kuckó, ez a mi kis kuckónk. Hogy mondtad? A birodalmunk. Jenő te végig láttad. Én pedig beleroskadtam. Eltemettem magam. Nem elég, hogy az utcák temetővé váltak, én behoztam a házba. Hogyan viselkedhettem így? Emlékszel, hogy sipítoztam még reggel a határidő naplóm miatt? *(nevet)* Milyen gyerekes...pánikroham egy üres füzet miatt. Nevetséges. És, hogy nem lehet színházba menni, hogy felfújtam. Meg hogy a kultúrának befellegzett, ilyeneket beszéltem. Vége a világnak mondtam. Miközben dehogy van vége, hiszen most elköltözünk Jenő! Csak te és én. Visszük magunkkal a világot. És igazad van abban is, hogy eddig csak etikusak voltunk... meg a stressz. De mától nincsen stressz. Nem ám! Mától minden jobb lesz. Érzem. Végre lesz időnk mindenre. Lesz időnk egymásra is rendesen. Arra, amire csak szeretnénk. Azt csinálunk, amit csak akarunk. Minden másképp lesz. Alig várom. Elkezdjek bepakolni Jenő?

*Csönd*

JANKA De hiszen te már be is pakoltál. (*mutat a bőröndökre)*Jenő, hogy te milyen előrelátó vagy.

*Megszólal a sziréna.*

JANKA Jenő megint sziréna!

*Janka odafut az ablakhoz*

JANKA 159. Nincs is ennyi ház a kerületbe. Lassít. Befordul az utcába. Megáll. Megállt.

*Sötét.*

2020